**Нардуган уеннары.** Григориян календаре буенча Яңа елны каршы алу йолаларында халык уеннары бигрәк тә күп кулланылышка керә. Билгеле булганча, Казан татарларында Яңа елны гыйнвар башында бәйрәм итү соңгы гасырларда гына гамәлгә кергән булса да, башка җирләрдә, әйтик, керәшен татарлары яшәгән төшләрдә (Татарстан, Башкортстан, Чиләбе өлкәсе һ. б.), мишәр-татарларда (Башкортстан, Пенза, Түбән Новгород һ. б.) бу йола шактый тулы булып сакланып калган һәм ул «Нардуган» исеме белән билгеле. «Нардуган» исеме «нар» һәм «туган» дигән сүзләрдән тора. «Нар» —монгол телендә «кояш» дигәнне белдерә, ягъни «Нардуган» «кояш туган» дигән мәгънәне аңлата. Бу исемдәге Яңа елны каршы алу бәйрәме Идел буе һәм Урал халыкларында (чувашларда, удмурт һәм мариларда) да популяр булуы, аның бик борыннан, мәҗүси чорлардан ук килә торган йола булуы турында сөйли кебек. Чөнки Казан татарларына Ислам дине кергәч (X гасырдан соң), мөселман йолалары өстенлек алу нәтиҗәсендә, алар берникадәр онытыла төшкән булырга мөмкин.Бу йола бәйрәме 25 декабрьдән алып 5 гыйнварга кадәрге чорда булган һәм шул көннәрдә «Нардуган уеннары» үткәрелгән. Нардуган көннәрендә “Нардуган булып йөрү” яки «Бабайлар нардуганы» дип аталган өлеше дә уйналган .Уен-тамаша җәһәтеннән караганда бәйрәмнең бу өлеше бигрәк тә игътибарга лаек: бәйрәм вакытында яшьләр төрлесе төрлекиемнәргә киенеп чыгалар һәм, төркем-төркем булып өй саен кереп йөриләр. Алар һәр йорт саен бию оештыралар импровизацияле тамашалар куялар. Киенеп йөрүләр аркасындатөп образ тотрыклы кала: Нардуган анасы һәм Нардуган ата гадәттә, бу ике персонажны да ир-атлар уйный һәм алар авылныйөреп чыкканчы бәйрәмне алып баручылар, оештыручылар һәм төп мәзәкчеләр ролен үтиләр. Алар зур үлчәмле киемнәр (тун, пальто) кияләр. Нардуган атасы җитен яки тиредән сакал аса, тунын әйләндереп кия; ә Нардуган анасы зур яулык ябына, һәр икесе дә йөзләрен корым яки буяу белән буйыйлар.Халык Нардуган йөрүчеләрне, шамакай һәм «Нардуган бабасы» һәм «Нардуган апасы»н өйгә бик теләп керткән. Алар керсә, еллар имин килә, игеннәр, җитен уңар дигән ышану булган.

Татар халкының йола биюләрен өйрәнүче К. М. Бикбулатовның Нардуган бәйрәмендә биелә торган биюләр һәм тамашалар турында кызыклы күзәтүләре бар. Ул «Нардуган йөрүчеләр» өйдән өйгә йөргәндә башларына ат башы сөяге «киеп» яки кулларына ат карачкысы тотып йөрүләре турында мәгълүмат бирә һәм моны борынгы бабаларыбызның атка изге итеп карау, аны хөрмәтләү муллык китерә дигән ышану ятканлыгын шәрехли. Ул моны Насыйри, Р. Даулей хезмәтләренә таянып исбат итә. «Нардуган йөрү» вакытында «Нардуган бабае» һәм «Нардуган әбие» башкара торган бер ритуал биюе бар. Ул «Нардуган биюе» дип атала. Бию өйдә башкарыла. «Бабай», йорт эченә кергәч, түргә таба биеп китә һәм хуҗалар тарафыннан өстәлгәсалынган бер уч саламны ала һәм, шул ук рәвешле биеп, ишекянында торган «әби»гә аның яртысын бүлеп бирә. «Бабай» белән «әби» шул саламны тотып парлап биегәч, алар саламны хуҗагакитереп тоттыралар. Хуҗа аларны сыра белән сыйлый. Нардуганйөрүчеләр хуҗаларга «Нардуган суы» бөрки.

Нардуганчыларның йорт эчендә күрсәткән ритуал бию һәм тамашаларыннан соң тагын бер кызыклы традицион уен уйналган. Ул - «Нардуган түгәрәк уены». Уенның тәртибе болай: нардуганчылар, кулга-кул тотынышып, бер рәткә басалар Һәм бию хәрәкәтләре белән ике яктан килеп, түгәрәк хасил итәләр һәм җырлап әйләнәләр:

Нардуганым нар булсын,

Эче тулы нур булсын;

Нардуган биюен кем бии –

Ул дәүләтле бай булсын.

Бу уен халык ышануларына караганда илгә-көнгә муллык килсенгә юралган.

Нардуган бәйрәменең тагын бер үзенчәлекле элементы бар. Ул - «Йөзек салышу» уены уйнау. Кызлар иртә белән, кояш туганчы ук, чишмәдән таң суы алып кайталар. Өйгә кайтып җиткәнче, суның тамчысы да җиргә төшәргә тиеш түгел. Юкса ул «бозыла» һәм нардуган уены өчен яраксыз була.

Кичен шул суны идән уртасына куеп, кызларның һәммәсе шуңа балдагын сала. Аннан чиләк тирәсенә тезелеп утыралар да Нардуган җырларын (күрәзә итү җырларын) башлыйлар. Бер җыр тәмам булгач, уенны алып баручы кыз, судан бер балдакны алып: «Бу кемнең балдагы?» - дип сорый. Кемнең балдагы чыга, җыр шул кызга багышланган була.

Йөзек салу уены (кайчакларда ул мунчада уйнала торган булган) төн уртасына кадәр дәвам иткән. Уен соңында, суны кыйбла якка таба түгеп, «патша йөзеге»нең ничек төшкәнен караганнар Әгәр «күн» төшсә барлык юраулар да дөрескә чыгар дип ышанганнар.

Нардуган бәйрәмендә уйнала торган (алар раштуа-рождество чорында да дәвам иткән) уеннар циклын күрсәтеп узарга кирәк. Ул - күрәзәлек итү уеннары. Бу уеннар башлыча яшь кызларның алдагы язмышлары, тормыш корулары турында фараз кылулары рәвешендә була.

Әйтик, Нардуган көннәрендә кызлар, йокларга ятканда, чырадан кое бурасы ише нәрсә ясап, баш очларына куялар. Шундый ышану булган: шулай итсәң, үзеңнең сөйгән егетең кое янына ат эчертергә килә, син аңа тиз көндә кияүгә чыгасың, имеш.

Юрау уеннарында кияүнең кай яктан, баймы-ярлымы, эшчәнме-ялкаумы, матурмы-ямьсезме (шадра), яхшымы-яманмы, картмы-яшьме буласы фараз ителә. Тавык-чебеш тотып юрау уены да бик кызыклы: кызлар кич кетәклектән тавык тотып алып чыгалар һәм карыйлар. Матур тавык булса — бай-чибәр егеткә кияүгә чыгасың, бетәшкән тавык булса — ярлы-ябагайга, ә әтәч тотып чыксаң - «нәчәльник»кә барасың, имеш. Юралыш уеннары тематик яктан тормыш кору, кияүнең нинди, кайдан булуы белән генә чикләнми. Елларның ничек килүе, игеннәрнең уңу-уңмавы, кешенең тормыш-көнкүрешендәге буласы үзгәрешләр, язмышны фаразлаулар да була.

Шулай итеп, Нардуган бәйрәме циклы уеннарын өч төркемгә бүлеп карарга мөмкин: 1) Шамакай булып киенеп, өйдән-өйгә кереп ритуал-уеннар уйнау; 2) Йөзек салыш (юрау уены); 3) Өй эчендә һәм урамда юрау уеннары уйнау. Бу төр уеннарның күбесе керәшен татарларында раштуа (рождество) һәм крәшнә (крещение)- бәйрәмнәренә дә хас булган.

**Нәүрүз бәйрәме уеннары.**Татар халкының борын-борыннан үткәрелеп килә торганбәйрәмнәренең берсе - Нәүрүз бәйрәме. Нәүрүз бәйрәменеңисеменә килгәндә, фарсыча «ноу» - яңа, «руз» көн дигән мәгънәне белдерә. Ул төрки һәм көнчыгыш халыкларында Яңа елныкаршылау бәйрәме буларак уздырыла килгән. Нәүрүз көнчыгышкалендаре буенча мартның 21 нче көнендә, ягъни көн белән төннең тигезләшкән көнендә үткәрелгән һәм күп кенә җирләрдә, әйтик, фарсыларда, гарәпләрдә, Төркия, Азәрбайҗан Үзбәкстан, Төрекмәнстан, Казакъстан кебек илләрдә рәсмиләшкән дәүләткүләм бәйрәм сыйфатында хәзер дә уздырылып килә.

Татарларда исә бу бәйрәм онытыла язып калган иде. Соңгы елларда этнограф һәм фольклорчыларның тырышлыгы белән ул бәйрәм турында халыктан байтак мәгълүмат тупланды. Шулар нигезендә мәдәни учреждениеләребез аны милли йола бәйрәме буларак кабат тормыш-көнкүрешкә кайтару буенча нәтиҗәле эшләп киләләр. Хәзер инде ул шәһәр һәм авылларда, шул исәптән мәктәпләрдә, традицион бәйрәм буларак үткәрелә башлады.

Фәнни экспедицияләрдән алынган мәгълүматлар буенча, бу бәйрәмдә яшьләр өйдән өйгә кереп, нәүрүз әйтеп (махсус шигъри әсәрләр сөйләп), бүләк җыеп йөргәннәр. Хуҗаларны яз белән котлаганнар. Бу, өйдән өйгә кереп, сөрән йөрүләрдә төрле кызыклы такмаклар, такмазалар, бәетләр сөйләп күңел ачканнар, хуҗаларның күңелләрен күргәннәр.

Бәйрәмдә бер-береңне татлы ризык белән сыйлау төп йолаларның берсе булган. Бу тормыш гел шулай баллы булсын, дигәнне аңлаткан. Тормыш гөлләр кебек күркәм булсын дип, чәчәкләр бүләк иткәннәр. Уңыш яхшы булсын дип, кешеләр бер-берсенә су сибешеп уйнаганнар. Шул ук көнне, буй-буй итеп, җиде җиргә җиде төрле кыяклы үсемлек утыртканнар. Аларның ничек үсүен карап, булачак уңыш турында фикер йөрткәннәр.

Ни өчен җиде төрле үсемлек? Җиде саны, дөресерәге; "җиде" сүзе эчендә, көнчыгыш халыклары аңлавынча, серлелек, тылсым яшеренгән. Һәм менә әле хәзергә кадәр Нәүрүз бәйрәме көннәрендә ризык әзерләүнең аерым бер йоласына зур игътибар бирелә. Өстәлдә ашамлыкның җиде төре булу мәҗбүри. Бу ризыкларның исеме "с" хәрефенә башланырга тиеш. Менә аларның исемнәре: "силанд-рута"- сәдәп уты (көньякта үсә торган сары чәчәкле, яфрагыннан эфир мае алына торган куак) орлыклары, "сиб" - алма, "сиях-дане" - кара (төшле) җимеш, "синд-ид" - кыргый зәйтүн җимеше, "сирке" - серкә (аш серкәсе), "сир" - сарымсак, "сәбзи" - тәлинкәдә шытып, үреп чыккан орлык. Бу ризыклардан тыш, "сумалак" дигән ризык аерата хөрмәт ителгән. Ул үргән бодайдан әзерләнгән. Ул да сихри "с" хәрефенә башлана. Бу ашамлык турында берничә риваять бар.

Шуларның берсендә тыныч шәһәрне дошман камап алуы турында сөйләнә. Алар җирле халыкны кырып бетергән, байлыгын талаган. Озакламый шәһәрдә бернинди азык та калмаган. Халык ачлыктан бөтенләй кырыла, үлә башлаган. Ләкин исән калган берничә хатын-кызның берсе үзен дә, балаларын да рәхимсез үлемнән саклап кала алган. Ул, очраклы рәвештә генә, үргән бодай орлыклары тапкан булган. Аларны бөртекләп җыеп алган да, өенә кайтып, ашарга әзерләгән һәм үз балаларына, туганнарына һәм башка ач кешеләргә ашаткан. Әнә шулай, үргән бодай орлыгы кешеләрне ач үлемнән алып калган.

Нәүрүз - хезмәт халкы, игенчеләр бәйрәме. Нәүрүз вакытында өстәлләр аш-судан сыгылып торган. Табынга шәм, шәраб, сөт, шикәр, татлы ризыклар, яшелчәләр, алсу төстәге тәмле сулар куелган. Шәм - яктылык билгесе, ягъни яхшылыкның явызлыкны җиңүе, шәраб - күңел ачу, сөт - чисталык, тәмле ризыклар, сулар - яңа елда яхшы тормышка өметләнү билгесе булып саналган. Ә инде ислам дине кабул ителгәч, табынга шәм һәм шәраб кую рөхсәт ителмәгән.

Хәзерге көндә дә Нәүрүз рухи һәм дөньяви тормышыбызның табигый өлеше булып тора һәм ул ел саен яңа эчтәлек, бизәкләр белән байый. Идел буе татарлары Нәүрүзне чәчүгә әзерлек дип кабул иткәннәр. Мәсәлән, Карга боткасын гына алыйк. Ул шулай ук Нәүрүзнең бер күренеше. Аны икенче төрле "Дәрә" яки "Зәрә боткасы" дип йөртәләр.

Бәйрәм көнне иртән иртүк 8-10 кешелек балалар төркеме урамнарга чыкканнар һәм, йорттан-йортка кереп, "нәүрүз әйтеп", йомырка, ярма җыеп йөргәннәр. Йорт хуҗалары кичтән үк йомыркаларын төрле төскә буяп куйганнар. Соңыннан балалар, бергә җыелып, төрле уеннар уйнап, йомырка, ботка ашаганнар.Балалардан соң урамнарга атларга атланган егетләр чыкканнар. Алар бәйрәмгә чакырып, аваз салып йөргәннәр. Бу күренеш "сөрән салу" дип аталган. Яшьләр бергә җыелып, уеннар оештырганнар. Арадан иң чибәр, уңган кыз Нәүрүзбикә итеп сайланган. Җыелган халык "нәүрүз" җырлаган, бәетләр әйткәннәр. Нәүрүз көнне кеше күңелендәге гел изгелек кенә булырга тиеш. Ул игелек булып, аның үзенә үк кире кайтачак. Яңа елны ничек каршыласаң, елың шулай үтәр, дип уйлау күңелләрдә өмет уяткан. Кеше бу көнне бурычларыннан да котылырга тырышкан.

Бу бәйрәмнең рухи байлыгы турында без дә онытмыйк. Аның кешелекле традицияләрен саклыйк һәм баетыйк! Кешеләр, электәге кебек, бу вакытта барлык начар сыйфатларыннан аерылырга тырышсын иде. Бәйрәм вакытында уртак казанда пешерелгән аш белән барысын да сыйлау, бөтен кешенең дә тамашага уртак теләкләр белән килү гадәте үзе генә дә бик зур мәгънәгә ия бит! Нәүрүз тынычлык, дуслык, тигезлек бәйрәме булып калсын һәм гасырларга барсын!Кыскасы, Нәүрүз бәйрәме татар халкының тамаша кору традицияләрен, уен-күңел ачу чараларын саклап, үстереп килүче бер йола бәйрәме буларак хәзер дә яшәп килә.